ยาร์นอกซัส เวนเดอร์

* ผู้บัญชาการกิตติมศักดิ์โรงเรียนวิทยาการทหารและยุทธศาสตร์เทสซาเลี่ยน (Honorary Military Chancellor of Military Strategy and Magical Imperial Institute of Tessalian)
* จอมพลกองทัพธงน้ำเงินคาดขาว (General-in-chief of Imperial Magical Garrison - Paioina)

**ยาร์นอกซัส เวนเดอร์** (อาคานอลมาตรฐาน: Gianosksars Wunder) อดีตอุปราชาแห่งราชมณฑลทหารชายแดนไพโออีน่า และผู้บัญชาการกองทัพธงน้ำเงินคาดขาว แห่งจักรวรรดิเกรทเตอร์อาคานอล มีฉายา "จอมทัพห้องสมุด" บัญชาการกองทัพชายแดนตะวันออก และเป็นผู้ยุติการรุกรานภาคตะวันออกของพันธมิตรภาคเหนือในยุทธการทุ่งหลวง ทำให้ได้รับพระราชทานตำแหน่ง "เจ้าปลัดบัญชาการตะวันออก" มีศักดิ์เป็นลูกพี่ลูกน้องกับจอมทัพบัญชาการกองทัพภูเขาหลวง เธาว์สไตน์เบิร์ก วอกแซค เลคซ์เนีย ธรูธัม ได้รับการยกย่องว่าเป็นหนึ่งในทหารที่มีความสามารถทั้งการต่อสู้และงานวิชาการ โดยได้สถาปนาหอสมุดใหญ่สำหรับเพื่องานวิชาการที่นครดูเพรโลริส ปัจจุบันคืออาคารวีรชน ในโรงเรียนพัฒนาศักยภาพเวทย์มนต์และกายภาพทาลัสนิม่า ในสภาเวทย์มนต์โนวุม เฮสโพเทีย และเป็นองค์อุปถัมภ์ในนามพระจักรพรรดิของโรงเรียนวิทยาการการรบและยุทธศาสตร์ เธสซาเลี่ยน ปัจจุบันได้รับการพัฒนาและยกระดับเป็นมหาวิทยาลัยนักปราชญ์โนวุม เฮสโพเทีย เสียชีวิตด้วยการต้องโทษประหารในคำสั่งของสภาสังฆกิจจานุกิจ

## ชีวิตแรกเริ่ม

ยาร์นอกซัส เวนเดอร์ พื้นเพเป็นคนเมืองแซงนุม เกาะแซงนุม รัฐกิจการพาณิชย์ลุฟนิม่าในจักรวรรดิเกรทเตอร์อาคานอล เป็นบุตรคนเล็กของ ยาเนียส เวนเดอร์ บิดา กับ ไดเครทีอาน่า มารดา มีพี่ชาย 1 คน คือ ยาคตอน เวนเดอร์ โดยบิดาทำอาชีพนายท่าเรือของบรรษัทการค้าหินวานเดอร์ไร ซึ่งเป็นบรรษัทส่งออกแร่การก่อสร้างสำคัญในภูมิภาคทะเลอีสาน จึงทำให้ฐานะที่บ้านค่อนข้างจะร่ำรวย ตัวยาร์นอกซัสนั้นเป็นคนที่ไม่ค่อยจะสู้ดีในเรื่องสุขภาพ ในขณะผู้พี่มีพละกำลังที่แข็งแรง ทำให้ถูกมองว่าเป็นเด็กที่ไร้ศักยภาพจากเพื่อนบ้าน และได้ออกเรือกับบิดาเพื่อไปค้าขายในดินแดนภาคเหนือ จึงได้เรียนรู้และสามารถพูดภาษาชาวเหนือได้เป็นอย่างดี บ่อยครั้งที่บิดาจะฝากฝังไว้กับเจ้าบรรณารักษ์หอสมุดใกล้กับท่าเรือ ทำให้ยาร์นอกซัสมีความใฝ่รู้ใฝ่เรียน และได้ช่วยงานห้องสมุดเป็นอย่างดี ทำให้เจ้าบรรณารักษ์หอสมุดวางใจที่จะให้เด็กชายได้นำหนังสือกลับไปที่บ้าน และนำกลับมาคืนในเวลาถัดมา

ไม่นานหลังสงครามเส้นทางเดินสมุทรจบลงในปี 275 ดินแดนเมืองท่าตะวันออกกลายมาเป็นเสรีนครรัฐและราชรัฐอิสระ ภายใต้การคุ้มครองของรัฐกิจการพาณิชย์ ยาร์นอกซัส เวนเดอร์และครอบครัวจึงไปตั้งบริษัทท่าเรือและทหารเรือรับจ้างที่ราชรัฐอิกซ์มา ใช้ชีวิตอยู่บนภาคทวีปเรื่อยมา

## รับหน้าที่นายท่าเรือ

หลังจากได้ขึ้นมาอาศัยในราชรัฐอิกซ์มาได้ 7 ปี บิดาได้เสียชีวิตเนื่องจากโรคปอดบวม ทำให้ยาร์นอกซัส เวนเดอร์ในวัย 15 ปี ได้รับตำแหน่งนายท่าเรือและเจ้าของบรรษัทการค้าหิน ยาร์นอกซัสจึงได้แปรสภาพจากบรรษัทอิสระ เป็นบรรษัทหลวง โดยได้รับพระบรมราชานุญาตจากจักรพรรดิกาลิกส์แห่งอาคานอล ให้บริหารจัดการดินแดนหมู่เสรีนครรัฐในอายุยังน้อย และมีโอกาสได้กลับไปเยือนหอสมุดที่ตัวเองเคยใช้ชีวิตแต่เล็ก แม้ว่าเจ้าบรรณารักษ์จะเสียชีวิตไปในสงคราม แต่สภาพของหอสมุดนั้นยังใช้การได้ จึงได้รับอุปถัมภ์หอสมุดนั้น และตั้งชื่อว่าหอสมุดวานเดอร์ไร เป็นเกียรติให้กับบรรษัทของบิดาและตัวบิดาของเวนเดอร์เอง

## รับราชการทหาร

ยาร์นอกซัส เวนเดอร์ ได้ฝากฝังกิจการท่าเรือให้กับพี่ชาย และได้ย้ายจากลิกซ์มา เข้ามายังภายในของจักรวรรดิ โดยเข้ารับการศึกษาต่อที่โรงเรียนวิทยาการการรบและยุทธศาสตร์เทสซาเลี่ยน ในวัย 17 ปี เมื่อจบการศึกษาในวัย 22 ปี ก็ได้รับการบรรจุเป็นทหารเวทย์มนต์ ลีเจียนารีที่ 21 และใช้เวลา 7 ปี ไต่เต้าจนได้มาเป็นรองผู้บัญชาการลีเจียนารีที่ 21 ด้วยฝีมือการใช้งานเวทย์มนต์อันมีประสิทธิภาพ โดยเฉพาะด้านการปะทะในแนวหน้า ทำให้ยาร์นอกซัสได้รับฉายา "อาชาสีขาว" เพราะยาร์นอกซัสนิยมใช้ผ้าสีขาวสะอาดสวมใส่ในเวลาปกติ

ใช้เวลาในฐานะรองผู้บัญชาการเรื่อยมา และได้เข้ารับศึกในยุทธการเทสซาเลี่ยน ปีศักราชอาคานอลที่ 298 เมื่อราชอาณาจักรไอกอเรียน ซึ่งเป็นราชอาณาจักรที่ตั้งอยู่ถัดขึ้นไปจากเสรีนครเทสซาเลี่ยนทางทิศตะวันออกเฉียงเหนือ ต้องการจะเข้ายึดดินแดนเป็นกลาง เพื่อใช้ในการประชิดดินแดนทางใต้ และสามารถปกป้องดินแดนเป็นกลางอย่างเสรีนครเทสซาเลี่ยนได้ ทำให้ยาร์นอกซัสได้รับการปูนบำเหน็จจากจักรพรรดิเป็นจอมพลคนที่ 5 ของจักรวรรดิในปีเดียวกัน

ในปีศักราชอาคานอลที่ 300 จักรพรรดิกาลิกซ์เสด็จสู่สวรรคต ทำให้จักรพรรดิซินอร์วาได้เสด็จขึ้นครองราชย์ และได้สถาปนาเขตอุปราชขึ้น 11 แห่ง ในปีศักราชอาคานอลที่ 301 ทำให้ยาร์นอกซัส เวนเดอร์ ที่ได้บัญชาการกองลีเจียนารีที่ 21 ย้ายไปที่ไพโออีนา และได้รับการแต่งตั้งเป็นอุปราชาแห่งไพโออีนา พร้อมกับบัญชาการกองทัพธงน้ำเงินคาดขาว

## รับตำแหน่งนายท่าเรือและอุปราชา

เมื่อได้เข้ามารับตำแหน่งเป็นอุปราชา พร้อมกับกองทัพธงน้ำเงินคาดขาว ทำให้ไพโออีนามีสถานะเป็นราชมณฑลชายแดนทหาร ในขณะที่ทางเหนือติดชายแดน คือราชรัฐอิกซ์มา และเสรีนครรัฐฟืนนอย ทำให้ยาร์นอกซัสได้มีโอกาสกลับบ้านของครอบครัวและทราบข่าวว่ามารดาได้เสียชีวิตด้วยโรคชรา และพี่ชายได้ถูกจับตัวไปโดยทางการของอิกซ์มา เนื่องจากพี่ชายพยายามจะอ้างสิทธิ์ในมรดก และพยายามทำลายหลักฐานการยื่นแสดงความจำนงของมารดาที่จะส่งต่อบรรษัทให้กับยาร์นอกซัส ทำให้ยาร์นอกซัสตัดสินใจได้รับตำแหน่งนายท่าเรือกลับมาอีกครั้ง และด้วยในฐานะอุปราชา ยาร์นอกซัสก็ได้ขออนุญาตกับส่วนกลาง ตีตราเหรียญบรรษัทออกใช้งานในเขตอุปราชาและเมืองใกล้เคียง สำหรับการผลักดันการใช้จ่าย และเปิดตลาดการค้าระหว่างทะเล โดยเปิดให้มีการเช่าเรือของบรรษัทในอัตราที่ถูก ส่งออกสินค้าไปยังทวีปตะวันออก และเมืองทางเหนือ อีกทั้งลดพิกัดภาษีส่งออกนำเข้า ให้ประชาชนสามารถค้าขายในอัตราที่ถูกลง ทำให้เมืองตะวันออกกลับมารุ่งเรืองอีกครั้งหลังในฐานะแหล่งเศรษฐกิจ และจะเป็นชนวนสำคัญที่จะนำไปสู่สงครามควินซิลอร์ครั้งที่ 13 ในเวลาต่อมา

## เข้าสู่สงคราม

สงครามควินซิลอร์ครั้งที่ 13 ตามพงศาวดารปฐมกาลของนักเดินทาง ได้กล่าวเอาไว้ถึงสาเหตุสำคัญ นั่นคือ การที่อาคานอลเข้าไปมีอิทธิพลในดินแดนเสรีนครรัฐเทสซาเลียน ซึ่งเป็นนครรัฐที่ได้ตกลงไว้ทั้งภาคเหนือและใต้ ว่าจะไม่เข้าไปแทรกแซงอิทธิพล และการผูกขาดเส้นเดินเรือสมุทรฝั่งตะวันออก เก็บภาษีจากประเทศภาคเหนือเกินจริง และรังแกพ่อค้าชาวเหนือเป็นจำนวนมาก รวมไปถึงการที่อาคานอลบังคับให้เปลี่ยนศาสนาโดยไม่มีความจำเป็น ทำให้พันธมิตรภาคเหนือประกาศสงครามกับอาคานอล เกิดเป็นสงครามควินซิลอร์ครั้งที่ 13 โดยตัวแปรสำคัญคือไพโออีนา ปราการสู่จักรวรรดิภูมิภาคตะวันออก

### ศึกผู้แทนพระองค์

สงครามควินซิลอร์ครั้งที่ 13 อุบัติขึ้นในเริ่มขึ้นในช่วง ราว ๆ วันที่ 13 เดือน 2 ของศักราชอาคานอลที่ 310 เมื่อกองทัพใหญ่พันธมิตรภาคเหนือ นำโดยเจ้าชายราชมณฑล อาเซีย วินากอร์ก ซึ่งดำรงตำแหน่งเป็นอุปราชมณฑลเมืองหน้าด่านทั้งหมดของจักรวรรดิพริรีอัน ในขณะที่ทางตะวันออก มีทัพบุกทะลวงนำโดย คอร์ซชวาเนีย ฟรานอส จอมทัพแห่งจักรวรรดิ เข้าตีทางไพโออีนา เนื่องจากไพโออีนา จัดเป็น 1 ใน 3 ด่านที่หักเข้ายากที่สุด และด้วยชัยภูมิของอาคานอลที่อาศัยชายแดนภูเขาเป็นหลัก ทำให้การหักเข้าตรง ๆ จึงยาก ทำให้ด่านทั้ง 3 อันได้แก่ด่านไพโออีนา ด่านช่องเขาทวาราชันย์ และด่านกูร์วาดาน เป็นเหมือนประตูหลักเข้าสู่จักรวรรดิอาคานอล

ในการที่คอร์ซชวาเนียและยาร์นอกซัสได้ปะทะกัน เกิดการท้าดวลที่เรียกว่า "ศึกผู้แทนพระองค์" โดยเป็นศึกที่จอมทัพที่มียศเสมอกัน ประกาศคำกล่าวต่อกองทัพของทุกฝั่ง ว่าตนคือตัวแทนในนามของพระผู้เป็นเจ้า และสู้รบกันบนสนามศักดิ์สิทธิ์ ฝ่ายใดชนะ ฝ่ายนั้นจะสามารถก่อบาเรียศักดิ์สิทธิ์ในระยะรัศมี 400 เธพิตได้ และไม่สามารถเข้าใกล้ชายแดนได้ในระยะดังกล่าว เป็นเวลา 15 ปี ฝ่ายที่แพ้จะต้องรับความเจ็บปวดของผู้แทนพระองค์ที่บาดเจ็บหรือเสียชีวิตเอาไว้ด้วยเช่นกัน

คอร์ซชวาเนียนั้นได้พ่ายแพ้ให้กับยาร์นอกซัส และเสียชีวิตด้วยการเสียเลือดมากจากบาดแผลฉกรรจ์ขนาดใหญ่ โดยมีผลให้ประตูทางตะวันออกถูกปิด และสงครามได้ระงับลงชั่วคราวเนื่องจากสงครามกลางเมืองของพริรีอัน เนื่องจากการตายของสมเด็จพระจักรพรรดิโกฟีอาที่ 2 โดยไร้รัชทายาท ทำให้ราชสำนักถึงคราวล่มสลายและเกิดสงครามกลางเมือง โดยอาคานอลได้เข้าแทรกแซงและควบคุมพื้นที่หลังเขารวมถึงชายฝั่งทะเลบางส่วนเอาไว้ และประกาศว่าสงครามนี้ได้สิ้นลงโดยสมุหพระราชลัญจกรแห่งพริรีอันได้ส่งตราสารสนธิสัญญาเทสซาเลี่ยนแก่สมเด็จพระเจ้าอาภรณ์ม่วง สมเด็จพระเจ้าวังชั้นโท ฟิอานาย เช อาชัน ซึ่งมีศักดิ์เป็นตัวแทนสมเด็จพระจักรพรรดิระหว่างการทัพครั้งนี้

## รับตำแหน่งองค์อุปถัมภ์

ภายหลังสิ้นสุดสงคราม ยาร์นอกซัสได้เดินทางพร้อมศพของคอร์ซชวาเนีย กลับสู่เทสซาเลี่ยน ตามคำสั่งเสียของคอร์ซชวาเนียเอง โดยนำไปฝังในสุสานวีรชนร้อยดวงวิญญาณซึ่งอยู่ภายในอาคารพิเศษของโรงเรียนวิทยาการทหารฯ และได้อยู่ทำการสอนตามคำขอร้องของอุปราชกรานาดีน เมื่อทำการสอนไปได้ 2 เดือน จะต้องกลับสู่ไพโออีนา ยาร์นอกซัสได้รับการแต่งตั้งจากสามัญสภาของสำนักอุปราชากรานาดีน ให้เป็นผู้บัญชาการกิตติมศักดิ์ของโรงเรียนวิทยาการทหาร นับตั้งแต่เดือน 2 ของ ศักราชอาคานอลที่ 314 ยาร์นอกซัสได้รับโรงเรียนวิทยาการทหารฯ ไว้ในอุปถัมภ์ จนได้รับการสถาปนาจากสมุหสังฆสภา (ตำแหน่งสูงสุดของผู้นำนักบวชสำนักสหลีเจียนารีแห่งเอเคอริคและวิซิธาร์) ให้เป็นองค์อุปถัมภ์ที่ดำรงชีพ ในสาขาการทหาร และ สาขานักเดินเรือ

## ครอบครัว

ยาร์นอกซัสมีภรรยาหนึ่งคน ซึ่งได้สมรสกันในระหว่างที่ยาร์นอกซัสได้รับตำแหน่งอุปราช โดยภรรยามีชื่อว่า "ทัสซาเทเลีย" โดยได้รับนามสกุล เวนเดอร์ จากสามีเมื่อสมรส มีลูกด้วยกัน 2 คน ซึ่งเป็นแฝดชาย ได้แก่

1. ยาร์นอกซัส ไคอนนิกซ์ เวนเดอร์
2. ดูร์ลาเดีย ทัสซาเทลินี เวนเดอร์

## บั้นปลายชีวิต

ภายหลังจากจักรพรรดิซินอร์วาร์เสด็จสู่สวรรคตในศักราชอาคานอลที่ 316 ตำแหน่งอุปราชาถูกยุบลง และยาร์นอกซัสเวนเดอร์ได้ออกจากราชการมา และได้ชื่อในฐานะองค์อุปถัมภ์แห่งสำนักสหลีเจียนารีฯ ในการรวบรวมบุคคลช่างฝีมือต่าง ๆ มาประชุมกันและสร้างสรรค์วิธีการและผลผลิตใหม่ ๆ ก่อนจะเผยแพร่ออกไปอย่างกว้างขวาง อีกทั้งได้เปิดห้องสมุดตามสถานที่ต่าง ๆ รวมถึงนครดูพรีเลียน ซึ่งอยู่ทางทิศตะวันตกเฉียงเหนือของนครเทสซาเลี่ยน และอุปถัมภ์โรงเรียนท้องถิ่นของนครดูพรีเลียนให้เป็นโรงเรียนลูกของโรงเรียนวิทยาการทหารฯ ในเทสซาเลี่ยน และได้รับการแต่งตั้งเป็นปลัดเสนาบดีในนครดูพรีเลียนและเทสซาเลี่ยน และอธิการบดีเฉพาะการของโรงเรียนพัฒนาการทักษะกายภาพดูพรีลีโอนา จนกระทั่งถูกทางสำนักศาสนาส่วนกลางโดยคำสั่งของสมุหกรมสังฆกิจ สั่งสำเร็จโทษจอมทัพฐานที่กระทำการล่วงเกินต่อพฤฒบิดร โดยการสร้างองค์กรที่เร่งกระบวนการเติบโตทางวิทยาการจนเกินกว่าสมัย ซึ่งถือว่าตีตัวเสมอพระผู้สร้างที่ให้ปล่อยทุกอย่างไปตามกาล โดยการประหารห้าคมมรณกรรม ได้แก่การใช้หอกเสียบที่เท้าทั้งสองข้าง และแขนทั้งสองข้าง จากนั้นตัดหัวเป็นขั้นตอนสุดท้าย ภายหลังจากการถูกประหารชีวิต ยาร์นอกซัสได้ผูกผลพิธีกรรมพิเศษ โดยวิญญาณย้ายไปอยู่ในไม้เท้าที่ทำเอาไว้เป็นตัวแทนของตัวเองที่ห้องสมุดในโรงเรียนพัฒนาการทักษะกายภาพ โดยศพได้นำไปฝังที่เกาะแซงนุม สมเด็จพระจักรพรรดิฟิลานายทรงถึงแก่โทมนัสเมื่อทราบข่าว เนื่องจากพระองค์ทราบภายหลังจากการรายงานของมติสภาสังฆกิจจานุกิจ จึงทรงไม่ริบเอาทรัพย์สินหรือสิ่งใด และสถาปนาให้เป็น เจ้าปลัดบัญชาการตะวันออก เกียรติยศเทียบเท่าสมเด็จพระรัชทายาท เมื่อยาร์นอกซัสเสียชีวิตแล้ว 2 วัน

## ความสามารถ

* ทักษะการใช้มีดสั้น
* ผู้มีความรู้เป็นเลิศ
* วิชาธาตุลม
	+ วายุคลั่ง เป็นการสร้างพายุขนาดใหญ่ที่มีรอบความเร็วสูงจนสามารถยกเอาวัตถุหนัก ๆ ให้ลอยขึ้นไป
	+ กระหน่ำพายุคมหอก เป็นการควบเอาอากาศแล้วแปลงสภาพให้คมเหมือนหอก และยิงออกไปเป็นจำนวนมาก
	+ เอกเทศอากาศพิฆาต ควบคุมพื้นที่โดยสร้างพื้นที่ใด ๆ ให้เป็นสุญญากาศ
	+ ดาบสะบั้นทอง หุ้มห่ออาวุธด้วยลมเหมือนกับการใช้วิชากระหน่ำพายุคมหอก สามารถฟันโล่ทองให้ขาดได้โดยง่าย
* วิชาสายมนตราสาปแช่ง
	+ วิชากายาแปลง การย้ายวิญญาณออกจากร่างไปยังวัตถุชิ้นใดชิ้นหนึ่ง